Suomen kierros: blinejä, madetta ja köyhiä ritareita. - Viinikartta.fi
Suomen kierros - ruoka ja viini
Pullon henki -blogin vuoden 2017 ruokateemana on matka maailmanympäri tutustumaan eri maiden ruokakulttuureihin ja viineihin. Joka kuukausi esitellään uusi maa kolmella ruokalajilla ja sopivilla juomavalinnoilla. Maailmanympärimatka alkoi Espanjasta ja jatkuu nyt Suomessa. Tällä kertaa mukana on mm. blinit, jotka ovat itänaapurista, mutta ovat ottaneet paikkansa osana suomalaista ruokakulttuuria. Ideana on siis se, että Pullonhenki ja Viinikartta ehdottavat omasta mielestään parhaat viinisuositukset (tai juomat) kunkin maan menulle. Molempien viinisuositukset Suomi-menulle löydät tästä jutusta ja näiden ruokien reseptit löydät Pullon henki -blogista. Lue juttu, katso reseptit ja valitse sinulle sopivat juomat. Ja seuraa joka kuukauden lopussa, miten matka maailmanympäri etenee.
Blinejä ja lisukkeina salottisipulia, mätiä, graavikalaa, smetanaa, suolakurkkua ja hunajaa.
Madetta, fenkoliporkkanoita, tillimuusia, marinoitua punasipulia ja sitrusvelouté.
Köyhiä ritareita, kermavaahtoa ja mansikkahilloa.
Pullon henki suosittelee: blinit ja kotimaista olutta
1. Bryggeri Vuosisata
"100-vuotisen Suomen kunniaksi Alkoon tuli erä juomia juhlistamaan Suomea. Me maistoimme blinien kanssa Bryggerin Vuosisata oluen ja pidimme yhdistelmästä kovasti."
Pullon henki suosittelee: made ja kotimaista olutta
2. Prykmestar Luomu Pils
"Tässä hyvässä kalaoluessa on sopiva humalan puraisu taittamaan voissa paistettua kalaa sekä hentoa yrttisyyttä joka toimii hyvin tillimuusin kera.
Pullon henki suosittelee: köyhät ritarit ja mustikkaviini
3. Finnviini Sametti 2016
"Huolella ja taidolla tehty makean mustikkainen ja hyvin marja-arominsa säilyttänyt viini, jota voi aidosti suositella.
Viinikartta suosittelee: blinit ja Crémant de Bourgogne
4. André Delorme Crémant de Bourgogne Blanc de Blancs Brut
"Koska Pullonhenki jo valitsi menulle hyviä suomalaisia juomia, haluamme vaihtelun vuoksi suositella viinejä muista maista. Kuohuviini, erityisesti samppanja, on hyvä yhdistelmä blineille. Samppanjan pikkusisar "Crémant" toimii myös ja tässä Burgundin Chardonnay-pohjaisessa Crémant-kuohuviinissä vaikuttaisi olevan hyvää vastapainoa blineille: hapokkuutta ja tammisuudesta tulevaa makua ja voimaa."
Viinikartta suosittelee: made ja itävaltalainen valkoviini
5. Domäne Wachau Neuburger Federspiel Terrassen 2016
"Jotenkin heti syntyi mielikuva Itävallan valkoviineistä. Juomaksi valikoitui Neuburger, jossa on kalalle ja kastikkeelle sopivaa limettisyyttä, muusin täyteläisyyttä leikkaavaa hapokkuutta sekä kokonaisuudelle sopivaa yrttisyyttä."
Viinikartta suosittelee: köyhät ritarit ja Fresita
6. Fresita
"Miksei Fresita? Makea ja mansikkainen maku sopii tälle jälkiruoalle."
Torres - 20 valikoitua viiniä arvioituna
Listasimme 20 maistamaamme Torresin viiniä arvioineen. Lue lisää.